হজ শেষে অনেকেই দেশে ফিরেছেন। হজে যেতে ইচ্ছুকদের অনেকে আবার আগামী বছর হজে যাওয়ার নিয়ত করে ফেলেছেন। আবার আমাদের মধ্যে এমনও অনেকে আছেন, যারা আর্থিক কারণে বা অন্য কোনো কারণে হজে যাওয়ার নিয়ত করতে পারছেন না। আমি এই তিন শ্রেণির লোকের উদ্দেশে আজ কয়েকটি কথা বলব। প্রথমত, যারা হজ করে দেশে ফিরেছেন তাদের করণীয় হচ্ছে— নিজেকে সব ধরনের শিরিক-যুক্ত কাজ থেকে মুক্ত রাখা এবং ছোট-বড় প্রত্যেক কাজে আল্লাহর প্রতি প্রেম ও ভালোবাসার বহিঃপ্রকাশ ঘটানো। মনে রাখতে হবে, অন্যান্য ইবাদত আর হজ এক বিষয় নয়। সুতরাং যারা হজ করে এসেছেন, তাদের অবশ্যই আল্লাহর প্রতি প্রেম ও ভালোবাসার বহিঃপ্রকাশ ঘটাতে হবে। তাদের আরো একটি গুরুত্বপূর্ণ করণীয় হচ্ছে, বেশি বেশি তাকওয়া বা পরহেজগারিতা অর্জন করা। পবিত্র কোরআনে আল্লাহপাক বলেছেন, তোমাদের মধ্যে যে অধিক পরহেজগার সে-ই প্রকৃতপক্ষে আল্লাহর কাছে অধিক মর্যাদার অধিকারী (সুরা : হুজুরাত, আয়াত : ১৩)।